> > > > > Ο ΘΕΣΜΟΣ ΤΟΥ ΣΥΜΒΟΥΛΟΥ ΚΑΘΗΓΗΤΗ

Γενικά:
Σκοπός της εισαγωγής του θεσμού του Συμβούλου Καθηγητή (ΣΚ) είναι η βελτίωση του επιπέδου σπουδών στο Τμήμα Φυσικής, με προσφορά υπεύθυνου συμβουλευτικού έργου προς τους προπτυχιακούς φοιτητές καθώς και η ενίσχυση της προσωπικής επικοινωνίας μεταξύ φοιτητών και καθηγητών.

Ειδικότερα ο Σύμβουλος Καθηγητής:

· Συζητά, πληροφορεί και συμβουλεύει τον φοιτητή για το Πρόγραμμα Σπουδών.

· Συζητά με τον φοιτητή την πορεία των Σπουδών του και αναζητούν από κοινού λύσεις στα προβλήματα που τυχόν αντιμετωπίζει ο φοιτητής.

· Ενθαρρύνει την πρωτοβουλία του φοιτητή, κεντρίζει το ενδιαφέρον του για την επιστήμη της Φυσικής και τη σχέση της με τις άλλες επιστήμες και γενικά τον ενεργοποιεί απέναντι στις ίδιες του τις σπουδές.

· Τον ενημερώνει και τον βοηθά να κάνει επιλογές εξειδικευμένων μαθημάτων.

· Τον ενημερώνει για προοπτικές και δυνατότητες για μεταπτυχιακές σπουδές και τον βοηθά να κάνει επιλογές

· Συζητά ακόμη και προσωπικές δυσκολίες (οικογενειακά προβλήματα, προβλήματα υγείας) οι οποίες μπορεί να επηρεάζουν τις σπουδές του.

· Ο φοιτητής μπορεί να ζητήσει τη συμβουλή ή την αρωγή του ΣΚ σε κάθε θέμα που προκύπτει κατά τη διάρκεια του εκπαιδευτικού εξαμήνου.

Ορισμός Συμβούλου Καθηγητή :
Όλα τα μέλη ΔΕΠ του Τμήματος, που δικαιολογημένα δεν απουσιάζουν για μεγάλο χρονικό διάστημα (π.χ. λόγω εκπαιδευτικής άδειας, προβλήματος υγείας, κλπ) και εφόσον το επιθυμούν, ορίζονται ως ΣΚ Α΄-ετων φοιτητών στην αρχή κάθε ακαδημαϊκής περιόδου. Ο αριθμός των Α΄-ετών φοιτητών θα ισοκατανέμεται μεταξύ των ΣΚ. Στο φοιτητή γνωστοποιείται το όνομα του Σύμβουλου Καθηγητή κατά την εγγραφή του στο Τμήμα Φυσικής. Οι ΣΚ παρακολουθούν τους φοιτητές τους οποίους αναλαμβάνουν από την αρχή μέχρι το τέλος των σπουδών τους. Αυτό συνεπάγεται ότι οι συνάδελφοι που επιθυμούν να συμμετέχουν στο θεσμό του ΣΚ θα πρέπει να έχουν τουλάχιστον 4 χρόνια υπηρεσίας ακόμη στο Τμήμα πριν την συνταξιοδότησή τους.
Στο τμήμα ορίζεται τριμελής συντονιστική επιτροπή αποτελούμενη από τον Αν. Πρόεδρο και δύο μέλη ΔΕΠ. Η επιτροπή αυτή είναι υπεύθυνη για την σωστή οργάνωση του θεσμού του ΣΚ και ορίζεται από τη ΓΣ. Σε αυτή μεταφέρονται οι προβληματισμοί που συζητούνται στις ομάδες των φοιτητών τόσο από τους ΣΚ όσο και από τους φοιτητές. Η επιτροπή αυτή δέχεται την εκδήλωση ενδιαφέροντος των μελών ΔΕΠ τα οποία επιθυμούν να οριστούν ως σύμβουλοι καθηγητές. Επίσης κατανέμει τους φοιτητές ανά ΣΚ.
Συναντήσεις:
Ο ΣΚ από κοινού με τους φοιτητές του καθορίζουν το πρόγραμμα των συναντήσεών τους οι οποίες θα είναι τρεις (3) κατά τη διάρκεια κάθε εξαμήνου με τον ακόλουθο τρόπο:

· Η πρώτη συνάντηση θα γίνεται κατά τον 1ο μήνα κάθε εξαμήνου.

· Η 2η συνάντηση στο μέσον του εξαμήνου και

· Η 3η συνάντηση κατά το τέλος του εξαμήνου μετά την έκδοση των αποτελεσμάτων των εξετάσεων.

Σε εξαιρετικές περιπτώσεις μπορούν να συγκαλούνται έκτακτες συναντήσεις εφόσον αυτό κρίνεται αναγκαίο και από τα δύο μέρη, ή εφόσον το ζητήσει ο ΣΚ προκειμένου να συζητηθεί μείζον θέμα που αφορά τους φοιτητές. Προφανώς ο φοιτητής μπορεί, όποτε χρειαστεί, να επικοινωνήσει και κατ' ιδίαν με τον ΣΚ. του.
Οι σύμβουλοι καθηγητές ενημερώνουν τη συντονιστική επιτροπή για την πρόοδο του θεσμού και μεταφέρουν σε αυτήν τα προβλήματα που τίθενται από τους φοιτητές και αφορούν στη λειτουργία του Τμήματος καθώς και στο πρόγραμμα σπουδών.

Αλλαγή Συμβούλου Καθηγητή : :
Σε περίπτωση απουσίας ενός ΣΚ για μεγάλο χρονικό διάστημα (π.χ. λόγω εκπαιδευτικής άδειας, προβλήματος υγείας, κλπ), η συντονιστική επιτροπή αναθέτει στους φοιτητές του απουσιάζοντος ΣΚ έναν νέο ΣΚ. Η ανάθεση γίνεται με ισοκατανομή των φοιτητών αυτών στους υπόλοιπους ΣΚ.
Ένας φοιτητής μπορεί να ζητήσει την αλλαγή του ΣΚ του. Φοιτητής που επιθυμεί κάτι τέτοιο πρέπει να το αναφέρει στη συντονιστική επιτροπή εξηγώντας τους λόγους. Η δυνατότητα ικανοποίησης του αιτήματος του φοιτητή εξετάζεται από τη συντονιστική επιτροπή.